**Дзяржаўная ўстанова адукацыі**

**“Каладнянскі вучэбна-педагагічны комплекс яслі-сад базавая школа”**

Факультатыў

па “Развіццю творчых магчымасцей”

у 1 класе

**“Геаметрычныя галаваломкі”**

**Распрацавала і правяла**

настаўнік пачатковых класаў

І катэгорыі

Базар Наталля Мікалаеўна

**Распрацавала і правяла Н.М. Базар**

**Факультатыўны занятак у 1 класе**

**“Развіццё творчых магчымасцей”**

**Тэма:** Геаметрычныя галаваломкі.

**Мэты:**

адукацыйныя: атрымаць новыя веды і інфармацыю пра гульню “Танграм”; навучыць дзяцей складаць з элементаў зададзеную мадэль;

развіццёвыя: развіваць нагляднае ўяўленне, лагічнае мысленне і ўвагу; актывізаваць мысліцельную дзейнасць школьнікаў, назіральнасць;

выхаваўчыя: выхоўваць настойлівасць і ўвагу пры выкананні заданняў; выхоўваць пазнаваўчы інтарэс, самастойнасць; выхоўваць асобу з нестандартным мысленнем.

**Абсталяванне:** канверты з наборам “Танграм”, шаблоны з выявамі жывёл, мультымедыйная прэзентацыя пра Танграм, клей, нажніцы.

**І. Арганізацыйны момант.**

- Прывітаем адзін аднаго па-новаму. Вы па чарзе дакранаецеся пальцамі рук да свайго суседа, пачынаючы з вялікіх пальцаў і кажаце:

\* жадаю (з вялікімі пальцамі),

\* поспеху (указальнымі),

\* вялікага (сярэднім),

\* ва ўсім (безымянным),


\* і ўсюды (мізінцам).

\* прывітанне (дакрануцца ўсёй далонню).

**ІІ. Паведамленне тэмы і мэт занятку.**

– Наш занятак і ў гэты раз незвычайны. Мы адправімся з вамі ў падарожжа па казцы, якая добра вам знаёмая з дзіцячага садка. А як яна называецца, вы даведаецеся, выканаўшы маё заданне.

Для гэтага вам патрэбна расшыфраваць слова, якое схавалася за геаметрычнымі фігурамі.



К А Л А Б О К

– Малайцы! Вы добра справіліся з заданнем, а разам з гэтым і апынуліся ў казцы.

Героі казкі “Калабок”

Прыйшлі да нас у школу.

Кожны з іх прынёс заданне,

А замест адказа паставіў пытанне.

– Успомнім пачатак казкі. “Жылі-былі дзед і баба. Вось просіць дзед:

– Спячы мне, баба, Калабок.

Бабка наскрабла мукі, замясіла цеста на смятане, спякла з яго на масле Калабок і паклала на акно студзіцца”.

Пачуў Калабок пра тое, што ёсць такі дом, у якім можна навучыцца чытаць, лічыць, пісаць, шмат карыснага даведацца. А як называецца гэты дом? *(Школа.)*

І вось вырашыў Калабок адправіцца ў школу. Саскочыў ён з падаконніка і пакаціўся па сцяжынцы ў матэматычны лес.

**ІІІ. Вывучэнне і замацаванне новага матэрыялу.**

***1. Заданне “Лабірынт”.***

– Дапамажыце Калабку знайсці дарогу ў лясок.

*(Дзеці малююць у лабірынце сцяжынку для калабка. Робіцца праверка.)*

***2. Заданні “Геаметрычны аналіз” і “Складзі машынку”.***

– Каціцца Калабок, каціцца, а насустрач яму… Заяц.

**Заяц.** Калабок, Калабок, я цябе з’ем!

**Калабок.** Не еш мяне, Заяц, лепш пакажы дарогу да школы.

**Заяц.** Выканай, Калабок, маё заданне, тады я цябе адпушчу.

– Давайце, дзеці, дапаможам Калабку, каб зайчык яго не з’еў.

– З якіх геаметрычных фігур складаецца гэта машына?



– Колькі кругоў?

– Колькі не кругоў?

– Колькі трохвугольнікаў?

– Колькі не трохвугольнікаў?

– Колькі прамавугольнікаў?

– Складзіце з геаметрычных фігур, якія ёсць у вашых наборх, свае машынкі.


***3. Заданні з палачкамі.***

– Малайцы! Заяц паказаў дарогу да школы і адпусціў Калабка. Каціцца Калабок далей, а насустрач яму… Воўк.


**Воўк.** Калабок, Калабок. Я цябе з’ем!

**Калабок.** Не еш мяне, Воўк, лепш дапамажы да школы дабрацца і пытанні цяжкія прапануй.

1. Скласці два роўныя трохвугольнікі з пяці лічыльных палачак.



2. Скласці два роўныя квадраты з сямі палачак.



– Воўк адпусціў Калабка і паказаў, па якой сцяжынцы ісці.

***4. Фізкультхвілінка.***

– Але ж стаміўся Калабок, прысеў на пянёк. І мы адпачнём.

***5. Заданні Мядзведзя.***

– Убачыў Мядзведзь Калабка і кажа: “Калабок, Калабок, я цябе з’ем!”.

**Калабок.** Не еш мяне, Мядзведзь, лепш самыя цяжкія заданні дай, а то я спяшаюся ў школу.

– Размяркуйце геаметрычныя фігуры на дзве групы.

– Адпусціў Мядзведзь Калабка і паказаў, куды ісці далей.

***6. Заданні Лісы.***

– Сустракае Калабок Лісу.

**Ліса.** Калабок, Калабок, я цябе з’ем!

**Калабок.** Не еш мяне, Ліса, а лепш заданні якія-небудзь цікавыя задай, бо я ў школу спяшаюся.

– Ліса прапануе вам, дзеці, цікавае заданне. Паглядзіце на экран.

*(Выявы ў тэхніцы “Танграм”.)*


– Што вы бачыце?

– А што незвычайнае вы заўважылі? (Яны ўсе створаны з пазлаў.)

– А ці ведаеце вы, як называецца такая галаваломка?

– Такая галаваломка называецца “Танграм”.

– Танграм – старажытная кітайская гульня-галаваломка, якая ўзнікла больш за 4000 гадоў назад. Яна складаецца з сямі танаў. Таны – гэта плоскія фігуркі, якія падзялілі на сем частак. Дзве вялікія, дзве маленькія, і адзін сярэдні трохвугольнік, а яшчэ адзін квадрат і паралелаграм.



– Гэтыя фігуры складваюць пэўным чынам для атрымання другой, больш складанай, фігуры. Кожная фігура павінна складацца з сямі частак Танграма. Пры гэтым яны не павінны перакрывацца.

– Можна складаць па шаблонах, а для большай складанасці можна самім прыдумваць фігуркі.


– У вас ляжаць канверты з Танграмам. Дэталі патрэбна разрэзаць.



– Успомнім правілы бяспечнай працы пры рабоце з нажніцамі і клеем.



– Давайце разам паспрабуем скласці зайчыка.

1. Першую фігурку нашага зайчыка мы пачнём складаць з галавы – квадрата. Да галавы прыкладзём вушкі: трохвугольнік сярэдняга памеру і паралелаграм. Тулава зробім з двух вялікіх трохвугольнікаў, а лапкі – з маленькіх.
2. Наш зайчык нечага спужаўся і памяняў сваю форму: прыціснуў вушкі, склаў лапкі. Выкладзем з двух вялікіх трохвугольнікаў тулава, злучыўшы іх у форме паралелаграма. Да тулава далучым галаву з квадрата, а да галавы – вушы з паралелаграма. Засталося зрабіць лапкі з двух маленькіх і аднаго сярэдняга трохвугольніка.
3. Зайчык перастаў баяцца і вырашыў выглянуць з-за куста: ён навастрыў вушы (паралелаграм і сярэдні трохвугольнік), а яшчэ ў яго з’явіўся хвосцік – маленькі трохвугольнік.



– А зараз паспрабуем працаваць самастойна. Выкладзіце любую з фігурак і наклейце на ліст паперы.

*(Дзеці самастойна выконваюць заданне. Пасля гэтага дзеці спрабуюць адгадаць, што ў каго атрымалася.)*



– А ці ведаеце вы, адкуль з’явілася такая незвычайная геаметрычная галаваломка?

– Існуе некалькі легенд узнікнення Танграма. Згодна адной з іх, больш 4000 гадоў назад у аднаго чалавека з рук выпала фарфоравая плітка і разбілася на сем частак. Засмучаны чалавек паспяшыў яе скласці, але кожны раз атрымліваў усё новыя выявы. Гэты занятак аказаўся настолькі цікавым, што далей квадрат, складзены з сямі геаметрычных фігур, назвалі Дошкай Мудрасці. А як вы лічыце, чаму?

*(Дзеці выказваюць свае меркаванні.)*

**ІV. Падвядзенне вынікаў.**

– Калабок падзякаваў Лісе і пакаціўся далей па сцяжынцы. На сваім шляху ён сустракаў іншых лясных жыхароў, пазнаваў шмат новага і свае веды перадаваў іншым. І, пераадолеўшы ўсе выпрабаванні на сваім шляху, прыкаціўся да нас у школу.



– З чым вы пазнаёміліся на занятку?

– Што рабілі?

**VI . Рэфлексія.**

– Выберыце малюнак Калабка, які адпавядае вашаму настрою.

**Фрагмент занятку**

